สังคมข่าวหุ้น
ดัชนีหุ้นไทยปิดตลาด 1,566.15 จุด เพิ่มขึ้น 1.46 จุด มูลค่าซื้อขาย 39,943 ล้านบาท จับตาการประชุมกลุ่มโอเปกวันนี้ ตลาดเชื่อว่ามีการขยายระยะเวลาการลดกำลังผลิตน้ำมัน ไปจนถึงไตรมาส 1/61 ทำให้การลงทุนตลาดหุ้นไทย เป็นลักษณะ Wait & See พร้อมให้แนวรับ 1,550 จุด แนวต้าน 1,575 จุด...
25 พ.ค. 2560

สังคมข่าวหุ้น : เล็กเซียวหงส์
ดัชนีหุ้นไทยปิดตลาด 1,566.15 จุด เพิ่มขึ้น 1.46 จุด มูลค่าซื้อขาย 39,943 ล้านบาท จับตาการประชุมกลุ่มโอเปกวันนี้ ตลาดเชื่อว่ามีการขยายระยะเวลาการลดกำลังผลิตน้ำมัน ไปจนถึงไตรมาส 1/61 ทำให้การลงทุนตลาดหุ้นไทย เป็นลักษณะ Wait &amp; See พร้อมให้แนวรับ 1,550 จุด แนวต้าน 1,575 จุด…
*…DTAC เสมือนว่า “โผล่หัวขึ้นมาหายใจบนผิวน้ำได้อีกเฮือก” หลังได้รับเลือกจากทีโอทีให้เป็นคู่ค้าให้บริการไร้สายบนโครงข่ายคลื่นความถี่ 2300 MHz สัดส่วนประมาณ 60% (จากทั้งหมด 60 MHz) ส่วนหนึ่งของข้อเสนอคือ “ดีแทค ไตรเน็ต” เสนอผลตอบแทนคงที่ให้กับทีโอทีปีละ 4,510 ล้านบาท แต่ปัญหาอยู่ที่ต้องลงทุนเพิ่มอีกเท่าไร..ว่ากันว่า DTAC ต้องมีการลงทุนขยายอุปกรณ์รับสัญญาณเพิ่มอีก 10,000-20,000 ล้านบาทเลยทีเดียว…
*…THAI ราคาหุ้นพุ่งพรวดกว่า 4.4% หลัง “การบินไทยตัดปีกปล่อยนก” ไม่ใช้สิทธิ์ซื้อเพิ่มทุน NOK นั่นก็หมายถึง THAI ไม่ต้องดิ้นรนหาเงินมาเพิ่มทุน เพราะทุกวันนี้ THAI มีการก่อหนี้หมักหมมมากพอแล้ว ที่สำคัญไม่ต้องมานั่งรับรู้ส่วนแบ่งผลขาดทุนจาก NOK อีกต่อไป..เรื่องนี้จะเป็นบทพิสูจน์ดีดีการบินไทยคนใหม่ว่า เมื่อไม่มีข้ออ้างเรื่องแบกขาดทุนจาก NOK แล้วตัวเลขผลประกอบการ THAI จะดีขึ้นกว่าที่เป็นอยู่ในปัจจุบันได้หรือไม่…*…NOK ราคาหุ้นไม่สนว่า “การบินไทยทิ้ง..!!” แต่ดูเหมือนไปโฟกัสที่ “กลุ่มจุฬางกูร” ที่จะขึ้นมาเป็นผู้ถือหุ้นใหญ่แทนการบินไทย ที่ก่อนหน้านี้ให้ความสำคัญและปฏิบัติกับ NOK เสมือน “ลูกเลี้ยง” มาโดยตลอด ดังนั้นกลุ่มจุฬางกูรจึงถูกคาดหวังกันว่าจะเข้ามาชุบชีวิต NOK ให้พ้นวิกฤติได้ แต่อย่าลืมนะ “นกอ๋อง” วิสิฐ ตันติสุนทร ว่าที่ซีอีโอคนใหม่..พูดเรื่องหุ้นคนนี้ไม่ธรรมดาทีเดียว…
*…LHBANK หลัง “เฮียตึ๋ง” อนันต์ อัศวโภคิน ยื่นใบลาออก กรรมการชุดใหม่เดินเครื่องไฟเขียวเพิ่มทุน 7,545 ล้านหุ้นราคาหุ้นละ 2.20 บาท มูลค่า 16,598 ล้านบาท หรือกว่า 35.61% ขายให้ CTBC Bank จากไต้หวันทันที พร้อมนัดประชุมวิสามัญผู้ถือหุ้น 12 ก.ค.60 ต้องถือเป็นพัฒนาการที่ดีของ LHBANK หากดีลนี้สำเร็จจะเปลี่ยนอนาคตธนาคารแลนด์แอนด์เฮ้าส์ กันเลยทีเดียว…
*…BBL ดูเหมือนลดความเย่อหยิ่งลงไปไม่น้อย จากเดิมเป็นแบงก์ที่เน้นลูกค้ารายใหญ่ ปล่อยสินเชื่อแต่ละครั้งละ 5,000-10,000 ล้านบาท ทว่า..ปัจจุบันเท่าไรก็เอาแล้ว ล่าสุด “ชาญศักดิ์ เฟื่องฟู” เอ็มดีใหญ่ BBL ปล่อยกู้ให้ “เขื่อนไฟฟ้าน้ำตกเซน้ำน้อยและเซกะตำ” ในสปป.ลาว ประมาณ 1,435 ล้านบาท พร้อมแจกเอกสารข่าวไปทั่ว..!?? “แหม๊..”..แต่ก่อนปล่อยกู้แค่นี้ไม่โชว์หรอก..แต่คราวนี้เล็กน้อยๆ ต้องเอาไว้ก่อน..เฮ้อนึกถึงวลีที่ว่า “สิงโตกินหนอน” ขึ้นมาทันทีเลย…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น…